Saglasno članu 54 stav 1 tačka 29 Statuta Glavnog grada ("Sl. list CG-opštinski propisi", br.8/19 i 20/21), Skupština Glavnog grada - Podgorice, na sjednici održanoj dana 19. maja 2022. godine, razmatrala je Izvještaj o realizaciji Programa obavljanja komunalnih djelatnosti "Komunalne usluge” d.o.o. – Podgorica za 2021. godinu i na osnovu člana 123  i 124 Poslovnika Skupštine Glavnog grada ("Sl. list CG-opštinski propisi", br.31/19,16/20 i 43/20), donijela sljedeće

 **OCJENE I ZAKLJUČKE**

O C J E N E

Pravni osnov za donošenje Izvještaja o realizaciji godišnjeg programa obavljanja komunalnih djelatnosti „Komunalne usluge” d.o.o. Podgorica sadržan je u članu 26 stav 3 Zakona o komunalnim djelatnostima ("Službeni list Crne Gore", br. 055/16 od 17.08.2016, 074/16 od 01.12.2016, 002/18 od 10.01.2018, 066/19 od 06.12.2019). Sadržaj predmetnog izvještaja propisan je Pravilnikom o bližem sadržaju godišnjeg programa obavljanja komunalnih djelatnosti i godišnjeg izvještaja o realizaciji godišnjeg programa obavljanja komunalnih djelatnosti ("Službeni list Crne Gore", br. 054/20 od 08.06.2020).

„Komunalne usluge“ d.o.o. Podgorica je pravni nasljednik Javnog preduzeća „Komunalne usluge“ Podgorica putem reorganizacije javnog preduzeća u društvo sa ograničenom odgovornošću. Navedena reorganizacija je izvršena po osnovu Zakona o unapređenju poslovnog ambijenta (Sl.list CG br.40/10), kojim je bila utvrđena obaveza reorganizacije javnih preduzeća u skladu sa Zakonom o privrednim društvima.

„Komunalne usluge“ d.o.o. Podgorica je osnovano od strane Skupštine Glavnog grada Podgorice Odlukom o osnivanju Društva sa ograničenom odgovornošću „Komunalne usluge“ - Podgorica (“Službeni list Crne Gore - opštinski propisi”, br. 022/13 od 16.07.2013.g.).

Shodno članu 16 navedene Odluke, Upravni odbor JP “Komunalne usluge” Podgorica je donio Statut Društva, na koji je Skupština Glavnog grada dala saglasnost Odlukom br. 01-030/13-869 od 31.07.2013.godine.

Nadalje, stupanje na snagu novog Zakona o privrednim društvima (“Službeni list Crne Gore”, br. 065/20), uslovilo je obavezu da društva sa ograničenom odgovornošću usklade svoju organizaciju i izvrše registraciju promjena u CRPS u roku od 18 mjeseci od dana stupanja na snagu ovog zakona, te stoga je Odbor direktora društva donio novi Statut Društva, br.8349 od 09.12.2021.godine. na koji je Skupština Glavnog grada Podgorica dala saglasnost Odlukom br. 02-016/21-1357 od 28.12.2021.godine.

 Društvo je shodno važećem Pravilniku o organizaciji i sistematizaciji radnih mjesta organizovano u dva sektora i to: Sektor za tehničko - operativne poslove i Sektor za ekonomsko - pravne poslove. Društvu sa ograničenom odgovornošću „Komunalne usluge“ Podgorica Osnivač je povjerio obavljanje komunalnih djelatnosti (osnovne) koje imaju karakter djelatnosti od javnog interesa i to: održavanje javne rasvjete i održavanje svjetlosne signalizacije.

Organ upravljanja Društva je Odbor direktora, a organ rukovođenja je Izvršni direktor. Odbor direktora se sastoji od pet članova od kojih su četiri predstavnici Osnivača, a jedan predstavnik zaposlenih u Društvu.

Pored osnovne djelatnosti, odnosno kvalitetnog tekućeg i investicionog održavanja povjerene infrastrukture, „Komunalne usluge” d.o.o. Podgorica je registrovano kao telekomunikacioni operator kod Agencije za elektronske komunikacije i poštansku djelatnost kao operater telekomunikacija, Rješenjem br. 2338 od 3.07.2012. godine. Ovo Društvo posjeduje Licence za projektovanje i izvođenje elektro-energetskih objekata jake struje, obnovljenu Rješenjem Ministarstva rada i socijalnog staranja br.106-134/20-4730/4 od 13.08.2020.god kojim je ovlašteno da se bavi poslovima iz oblasti zaštite na radu, te će i u narednom periodu nastaviti da teži proširivanju djelatnosti radi sticanja neophodnih dodatnih finasijskih sredstava, obzirom da se samo dio istih obezbjeđuje iz budžeta Glavnog grada.

U 2021.g. Društvo je izradilo novi Pravilnik o organizaciji i sistematizaciji radnih mjesta, na koji je data saglasnosti od strane Gradonačelnika Glavnog grada. Novim Pravilnikom izvršena je preraspodjela postojećeg broja izvršilaca na druga radna mjesta kao i preraspodjela postojećih poslova i radnih zadataka na veći broj izvršilaca, pa je shodno tome broj radnih mjesta iz prethodnog akta o sistematizaciji sa 61 uvećan na 74, a broj izvršilaca sa 97 na 113.

Održavanje postojeće javne rasvjete obuhvata oko 23.657 stubnih mjesta i oko 33.697 rasvjetnih mjesta (od kojih održavanje 11.050 je obaveza izvođača radova shodno ugovoru br. 854 od 20.02.2019. godine, a koji se odnosi na rekonstrukciju javne rasvjete – faza I i podrazumijeva servisiranje 10 godina). Ukupna dužina podzemnih i nadzemnih el. vodova iznosi oko 770.000m. Na objektima javne rasvjete gdje je izvršena rekonstrukcija javne rasvjete - faza I, ovo Društvo je i dalje u obavezi da održava sve ostale elemente objekata javne rasvjete, a to podrazumijeva održavanje napojnih kablova, stubova, ormara i dr.

 Tekuće održavanje objekata svjetlosne signalizacije podrazumijeva održavanje 47 semaforizovanih raskrsnica, 13 signalizatora za slijepa i slabovida lica. Tekuće odražavanje podrazumijeva i održavanje postojećeg sistema video nadzora, komunikacionih resursa za potrebe povezivanja semaforskih uređaja i video kamera, hardverske opreme u nadzornom centru, kao i softverskih aplikacija za potrebe monitoringa sistema svjetlosne signalizacije kao i održavanje optičkih linkoiva za potrebe nadzota MUP-a.

Rebalansom Budžeta Glavnog grada za 2021.godiniu, za poslove rekonstrukcije postojećih i izgradnju novih objekata javne rasvjete i svjetlosne signalizacije na teritoriji Glavnog grada opredijeljena su sredstva u iznosu od 1.384.796,99€. Naime, 1.214.796,99€ opredijeljeno je za investiciono održavanje objekata javne rasvjete, dok je za objekte svjetlosne signalizacije opredijeljeno 170.000,00€. Takođe, budžetom Opštine u okviru Glavnog grada Golubovci za 2021.godine. za poslove rekonstrukcije postojećih i izgrdanju novih objekata javne rasvjete opredijeljena su sredstva u iznosu od 169.990,10€.

Budžetom Glavnog grada za 2021. godinu u okviru stavke tekuće održavanje javne rasvjete i svjetlosne signalizacije opredijeljen je iznos od 300.000,00€.

U toku 2021.godine iz Budžeta Glavnog grada u svrhu investicionog ulaganja u objekte javne rasvjete izdvojeno je 1.384,786.89€. Dakle, u 2021.g. su izvedeni radovi na izgradnji, rekonstrukciji ili modernizaciji objekata javne rasvjete na 192 lokacije i to na teritoriji MZ Blok 5, MZ Blok 6, MZ Zlatica, MZ Zabjelo, MZ Tološi, MZ Donja Gorica, MZ Gornja Gorica, MZ Zagorič, MZ Stari Aerodrom, MZ Momišići, MZ Proleter, MZ Doljani, MZ Nova Varoš, MZ Beri, MZ 1. Maj, MZ 21. Maj, MZ Gradac,MZ Stara Varoš, MZ Barutana, MZ Gornji Kokoti, MZ Donji Kokoti, MZ Dajbabe, MZ Masline, MZ Tološi, MZ Konik, MZ Ubli, MZ Kruševac, MZ 19.Decembar, MZ Stijena, MZ Lijeva Rijeka, MZ Dahna, GO Golubovci. Ugrađeno je preko 2500 LED svjetiljki i preko 500 stubova. Realizovan je Projekat rekonstrukcije javne rasvjete u Njegoševom parku, kao i izgradnju rasvjete na šetalištu pored Morače čija investicija je iznosila oko 150.000,00€. Takođe veoma važni projekti koji su realizovani u 2021. godini su rekonstrukcije javne rasvjete na Bulevaru Mihaila Lalića, Bulevaru Ivana Crnojevića, Ulici Kralja Nikole i Ulici 4. jula, gdje su ugrađene LED svjetiljke koje svojim karakteristikama zadovoljavaju najveću svjetlotehničku klasu, saobraćajnica M1 čija investicija prelazi 200.000,00€. Programom obavljanja komunalnih djelatnosti predviđeno je obavljanje poslova iz domena javne funkcije (održavanje objekata javne rasvjete i svjetlosne signalizacije) u vrijednosti od 1.080.000,00€ i sredstva za ove namjene obezbijeđena su iz Budžeta Glavnog grada. Prihodi po osnovu utrošene električne energije za javnu rasvjetu iznosili su 1.029.040,19€. Izvedeni su radovi na izgradnji javne rasvjete na teritoriji Glavnog grada, Opštine u okviru Glavnog grada Golubovci i ostvaren je prihod u iznosu od 1.144.452,15€.

Takođe, Budžetom Glavnog grada za 2021.godinu opredijeljena su sredstva u iznosu od 300.000,00€ za tekuće održavanje javne rasvjete koje je Društvo usmjerilo za rekonstrukciju sistema javne rasvjete i svjetlosne signalizacije na teritoriji Glavnog grada Podgorice. Planirane aktivnosti u okviru ove stavke su u potpunosti realizovane.

 U posmatranom periodu izvršeno je i plaćanje projekta Rekonstrukcije javne rasvjete na teritoriji Glavnog grada i Opštine u okviru Glavnog grada Golubovci (fazi I – sela i prigradska naselja) izvođaču radova. Sredstva za ove namjene obezbijeđena su Budžetom Glavnog grada za 2021.godinu pa je po ovom osnovu ostvaren prihod od 383.263,56€.

Rebalansom Budžeta Glavnog grada za 2021.godinu opredijeljena su sredstva za postavljanje i izgradnju svjetlosne signalizacije po kojem osnovu je ostveren prihod od 139.865,00€.

Ostvareni su i prihodi po osnovu dijela izvedenih radova na postavljanju video nadzora na teritoriji Glavnog grada u iznosu od 75.661,30€.

U periodu od 01.01.2021.-31.12.2021.god., „Komunalne usluge“ d.o.o. ostvarilo je ukupan prihod u iznosu **4.762.307,84 eura,** rashod u iznosu od **4.742.506,54** eura i tako ostvarilo bruto dobit od **19.801,30 eura** . Usled zakonske obaveze knjiženja odloženih poreskih obaveza ( **16.324,67 eura** ) neto dobit društva iznosi **3,476.63 eura.** Dobit Društva u 2021.godini bila značajno veća, odnosno za cca 250.000,00€, međutim raspoloživa sredstva su usmjerena na investicione aktivnosti koje su se odnosile na Trim stazu „13.jul“ (preko puta Plantaža), te Ulicu Novaka Miloševa, kao i nabavku novogodišnjih ukrasa i slično.

„Komunalne usluge” d.o.o. Podgorica na kraju 2021. god. imaju obaveze prema dobavljačima u iznosu od 3.784.679,77 eura od kojih obaveza prema Erste banci za projekat Rekonstrukcije javne rasvjete na teritoriji Glavnog grada i Opštine u okviru Glavnog grada Golubovci (fazi I – sela i prigradska naselja) iznosi 3.284.888,72 eura. Plaćanje obaveza po ovom projektu vrši se u 120 jednakih mjesečnih rata i sredstva za ovaj projekat biće obezbijeđena su u budžetu Glavnog grada. „Komunalne usluge” d.o.o. Podgorica na kraju 2021.godine nijesu kreditno zadužene.

 U skladu sa obavezom utvrđenom u članu 7 Ugovora o povjeravanju obavljanja komunalnih djelatnosti i korišćenju komunalne infrastrukture i drugih sredstava u svojini Glavnog grada Podgorica, koji su zaključili Glavni grad Podgorica i „Komunalne usluge“ d.o.o. Podgorica, a kojim je između ostalog propisano da se postojeći cjenovnik mijenja saglasno odgovarajućoj propisanoj proceduri i po utvrđenim kriterijumima za formiranje cijena, u martu 2021.godine Odbor direktora je utvrdio novi Cjenovnik usluga na održavanju javne rasvjete i svjetlosne signalizacije, na koji je Skupština Glavnog grada dala saglasnost Odlukom, br. 02-016/21-439 od 04. maja 2021.godine.

 “Komunalne usluge” d.o.o Podgorica će nastojati da u narednom periodu, i pored znatnog uvećanja broja rasvjetnih tijela, zadrži nivo kvalitetnog održavanja i izgradnje javne rasvjete. Pored toga, ovo Društvo će proširivanjem djelatnosti težiti da pruži i druge usluge poslovnim partnerima po znatno povoljnijim uslovima uz potreban kvalitet i na taj način dodatno rastereti Budžet Glavnog grada.

 Polazeći od datih ocjena, Skupština Glavnog grada donosi sledeće -

**ZAKLJUČKE**

1. Usvaja se Izvještaj o realizaciji programa obavljanja komunalnih djelatnosti „ Komunalne usluge “ d.o.o. Podgorica za 2021. godinu.
2. Nastaviti sa modernizacijom objekata svjetlosne signalizacije, zamjene dotrajalih semaforskih stubova sa modernijim poluportalnim i portalni stubovima, implementacije novih signalnih planova za potrebe “zelenog talasa”.
3. Nastaviti sa uvođenjem savremene tehnologije rasvjete koja ima za cilj smanjenje troškova električne energije i povećanje vijeka trajanja rasvjetnih tijela.
4. U cilju unapređenja infromacionog sistema Glavnog grada, nastaviti sa širenjem optičke mreže, kao i kroz privatno-javno partnerstvo proširiti telekomunikacione servise, pružajući na taj način nove, kvalitetnije i pouzdanije servise trećim licima (IP televizija, VOIP i internet).
5. Podići javnu rasvjetu na savremeniji nivo, kroz ugradnju svjetiljki najnovije generacije sa LED diodama, primjenom daljinskog sistema upravljanja, kao i instaliranje svjetiljki koje koriste solarnu energiju.
6. Za realizaciju navedenih zaključaka zadužuje se menadžment „Komunalne usluge“ d.o.o.- Podgorica.

Broj: 02-016/22-289

Podgorica, 19. maj 2022.godine

**SKUPŠTINA GLAVNOG GRADA – PODGORICE**

 **PREDSJEDNIK SKUPŠTINE,**

 **dr Đorđe Suhih**